Document ID: 32012R0551

REGOLAMENT TAL-KUNSILL (UE) Nru 551/2012
tal-21 ta' Ġunju 2012
li jemenda r-Regolament (UE) Nru 7/2010 li jiftaħ u jipprovdi għall-ġestjoni ta’ kwoti tariffarji awtonomi tal-Unjoni għal ċerti prodotti agrikoli u industrijali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 31 tiegħu,
Wara li kkunsidra l-proposti mill-Kummissjoni Ewropea,
Billi:
(1)
Sabiex ikunu żgurati fornimenti suffiċjenti u mingħajr interruzzjoni ta' ċerti prodotti li l-produzzjoni tagħhom mhijiex suffiċjenti fl-Unjoni u biex jiġi evitat kwalunkwe tfixkil fis-suq għal ċerti prodotti agrikoli u industrijali, infetħu kwoti tariffarji awtonomi permezz tar-Regolament tal-Kunsill (UE) Nru 7/2010 (1) li fi ħdanhom il-prodotti jistgħu jiġu impurtati b'rata ta’ dazju żero jew rati mnaqqsa. Għall-istess raġunijiet huwa neċessarju li, għal żewġ prodotti, tinfetaħ b'effett mill-1 ta' Lulju 2012, kwota tariffarja ġdida b'rata ta' dazju żero għal volum xieraq.
(2)
Il-volumi tal-kwota, stabbiliti preċedentement, għall-kwoti tariffarji awtonomi tal-Unjoni bin-numri tal-ordni 09.2638, 09.2814 u 09.2889 mhumiex biżżejjed biex ilaħħqu mal-ħtiġijiet tal-industrija tal-Unjoni. Għaldaqstant, dawk il-volumi tal-kwota għandhom jiżdiedu b’effett mill-1 ta' Jannar 2012.
(3)
Barra minn hekk, għall-kwota tariffarja awtonoma tal-Unjoni bin-numru tal-ordni 09.2633 d-deskrizzjoni tal-prodott għandha tiġi adattata.
(4)
Barra minn hekk, għall-kwota bin-numru tal-ordni 09.2767, ma għadux fl-interess tal-Unjoni li tkompli tagħti kwota tariffarja għat-tieni semestru tal-2012. Għalhekk, dik il-kwota tariffarja għandha tingħalaq b’effett mill-1 ta’ Lulju 2012 u l-linja korrispondenti għandha titneħħa mill-Anness tar-Regolament (UE) Nru 7/2010.
(5)
Ladarba ċerti miżuri stipulati f'dan ir-Regolament għandhom isiru effettivi mill-1 ta' Jannar 2012 u oħrajn mill-1 ta’ Lulju 2012, dan ir-Regolament għandu japplika minn dawk l-istess dati u għandu jidħol fis-seħħ immedjatament mal-pubblikazzjoni f’Il-Ġurnal Uffiċjali tal-Unjoni Ewropea.
(6)
Ir-Regolament (UE) Nru 7/2010 għandu għalhekk jiġi emendat kif meħtieġ,
ADOTTA DAN IR-REGOLAMENT:
Artikolu 1
L-Anness tar-Regolament (UE) Nru 7/2010 huwa b’dan emendat kif ġej:
(1)
il-linji bin-numri tal-ordni 09.2644 u 09.2645 stabbiliti fl-Anness I ta’ dan ir-Regolament huma inseriti;
(2)
il-linji għall-kwoti tariffarji bin-numru tal-ordni 09.2638, 09.2814 u 09.2889 huma sostitwiti mil-linji li jinsabu fl-Anness II ta' dan ir-Regolament;
(3)
il-linja għall-kwota tariffarja bin-numru tal-ordni 09.2633 tinbidel bil-linja li tinsab fl-Anness I ta' dan ir-Regolament;
(4)
il-linja għall-kwota tariffarja bin-numru tal-ordni 09.2767 titneħħa.
Artikolu 2
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Lulju 2012.
Madankollu, l-Artikolu 1(2) għandu japplika mill-1 ta' Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fil-Lussemburgu, il-21 ta’ Ġunju 2012.

Labels: 3
15
1